།གནས་ལུགས་སྟོང་པ་བདག་མེད་ལས།། གསལ་སྟོང་འཛིན་བྲལ་

ཡེ་ཤེས་ཤར། ངོ་བོ་སྐྱེ་མེད་ལྷུན་གྲུབ་ལས། འགག་མེད་རོལ་པ་ཅི་ཡང་འཆར། དེ་ནས་བསྐྱེད་པའི་འགལ་མི་འགྱུར། ཅེས་བརྗོད་པས། གཉིས་པ་གནས་འགྱུར་ཁྲོ་བོ་བསྐྱེད་པ་ལ་གསུམ། ཅི་ཡང་མ་ཡིན་པའི་ཏིང་འཛིན་དང་། ཀུན་ཏུ་སྣང་གི་ཏིང་འཛིན་དང་། རྒྱུ་ཡི་ཏིང་འཛིན་ནོ། དང་པོ་ནི།། འཛིན་པའི་བློ་གང་ལ་ཡང་མ་རེག་ཅིང་། གང་གི་ཀྱང་དངོས་པོར་མ་གྲུབ་པར། མཚན་མའི་གཟུང་འཛིན་ཡེ་ནས་འདས་པར་བཞག དེ་ནས་གསལ་གདབ་པ་ནི། ཅི་ཡང་མ་གྲུབ་སྟོང་པ་ལ། མི་སྐྱེ་མི་འགག་ཅིར་མི་དམིགས། ལྷུན་གྲུབ་ཆེན་པོ་གདལ་པའི་ངང་། དེ་བཞིན་ཉིད་དུ་རྣམ་པར་དག ཅེས་བརྗོད། གཉིས་པ་ལས། དེ་དོན་ལ་རིག་མ་རྟོགས་འཁྲུལ་བའི་སེམས་ཅན་ཉོན་མོངས་པ་འདི་རྣམས་ཤིག་ཏུ་སྙིང་{364}རེ་རྗེ། སྡུག་བསྔལ་ནད་ཀྱིས་གདུང་ནས་ཡུན་རིང་པོར་སྦྱོངས་པ་ལ། ཚད་མེད་པའི་ཐུགས་རྗེ་ཆེན་པོ་བཞིས་ནམ་མཁའ་ལྟར་ཀུན་ལ་ཁྱབ་པར་བསྐྱེད། དེ་ནས་གསལ་གདབ་པ་ནི།། །།ཡེ་ནས་སྟོང་ཞིང་བདག་མེད་ལ། རྨོངས་འཁྲུལ་བཟུང་འཛིན་ལོག་པ་རྣམས། ཚད་མེད་བཞི་ཡི་ཐུགས་རྗེ་ཡིས། ཀུན་

ལ་སྙོམས་ཤིང་གདལ་པར་བསྐྱེད།། ཅེས་བརྗོད་དོ། གསུམ་བདག་བྱིན་གྱིས་རླབས་པ་དང་། གཞལ་ཡས་ཁང་གསལ་བར་བྱ་བ་དང་། ལྷ་ཚོགས་གཙོ་འཁོར་རྫོགས་པར་བཀྱེད་པའོ། དང་པོ་ནི། བདག་གི་རྣམ་ཤེས་རིག་པའི་ངོ་བོ་དེ་གཤེན་ཆེན་གསང་བ་འདུས་པའི་སྐུ་རུ་བསྒོམ། དེ་ནས་ཞལ་ནས། ཨུ་རཾ་ཀུ་རཾ་སྤེ་རཾ་ཧྲི་རཾ་རཾ། ཞེས་བརྗོད་པས། ཡེ་ཤེས་ཐུགས་རྗེ་རྫུ་འཕྲུལ་མེ་རི་ཡིས། ཕྱི་སྣོད་ནང་བཅུད་སྦྱངས་ཤིང་ཚུར་འདུས་པས། བདག་ལུས་གདོས་པ་བསྲེགས་ནས་ཡོངས་སུ་གྱུར་པ། ཧྲི་ཡིག་དམར་སེར་འོད་དུ་ཞུ་བ་ལས།། །།དབལ་ཆེན་གེ་ཁོད་དབུ་དགུ་ཕྱག་བཅོ་བརྒྱད་བསེ་ཁྱུང་ར་སྐྱེས་རྔ་མོང་གི་ཁྲི་སྟེང་ན། ཞབས་དྲུག་བགྲད་ནས་བདུད་སྲིན་{365}གདན་ལ་བཞེངས། སྐུ་མདོག་དམར་སེར་གསེར་ཛོ་འབར་བའི་མདངས། གཡས་ཞལ་དཀར་འཚེར་ཁྲོ་ཆུའི་རྨོག་ཞུ་གསོལ། གཡོན་ཞལ་དམར་གདངས་བསེ་ཡི་རྨོག་ཞུ་གསོལ། དབུས་ཞལ་མཐིང་ནག་གནམ་ལྕགས་རྨོག་ཞུ་གསོལ། གཡས་སྟེང་ཁྱུང་དང་ཁ་ཏ་འུག་ཞལ་བརྩེགས། གཡོན་སྟེང་གསེར་སྟག་གླང་ཆེན་དྲེད་ཞལ་བརྩེགས། དབུ་སྐྲ་ཁམ་ནག་སྤྲིན་དཔུང་བཞིན་དུ་འཁྲིགས། སྤྱན་ཟློག་ཤངས་གཉེར་ལྗགས་འདྲིལ་

སྨིན་མཚམས་སྡུད། མཆེ་བ་གནམ་ལྕགས་འཁོར་ལོ་འབར་བ་གཏམས། སྐུ་ལ་བསེ་ཁྲབ་བདུད་སྲིན་གཡང་གཞི་མནབས་པ། སྟག་གཟིག་ཤམས་བུ་སྦྲུལ་ནག་སྐུ་རེག་བཅིངས། ཐོད་ཕྲེང་དོ་ཤལ་གློག་ཕྲེང་གྲངས་སུ་འདྲེན། སྦྲུལ་ནག་སྙན་ཆ་མགུལ་ཆུ་ཕྱག་ཞབས་བརྒྱན། ཕྱག་གཡས་ལྕགས་ཀྱུ་སྦྲུལ་ཞགས་ལྡན་དཀར་སྟྭ་རེ་མདུང་མོ་མདའ་གཞུ་ཛོ་དམར་འཕེན་པ། ཐུ་ལུམ་སྒྲིལ་ཞིང་གནམ་སའི་གཡང་གཞི་སྡེབ། གཡོན་དགུ་དགྲ་སྟ་ཆུ་ཞགས་མེ་དཔུང་དང་། བ་དན་རི་{366}རབ་དུག་ཆང་ཡོལ་གང་གསོལ། དུང་ཆེན་འབུད་ཅིང་ལྕག་གཏུན་བརྡུང་། འཇིགས་བྱེད་འབར་བའི་ཆས་བརྒྱན་སྐུ་ལ་རྫོགས། ཞབས་དྲུག་བདུད་སྲིན་བགེགས་ཀྱི་གདན་ལ་བགྲད་པ། མེ་རི་གཡུ་བུན་གསེར་ཛོའི་གུར་དུ་བཞུགས་པ། དབུ་སྐྲ་ལས་ནི་སྣ་ཚོགས་མཚོན་ཆར་འབེབས་པ། བ་སྤུ་ཉག་རེར་མེ་སྟག་འབུམ་ཕྲག་འཕྲོ་བ། སྙན་ནས་འབྲུག་སྒྲོགས་སྤྱན་ནས་ཚ་ཚ་འཁྲུགས། ལྗགས་ལ་གློག་འཁྱུག་ཞལ་ནས་ཛོ་དམར་འབེབས། ཤངས་ནས་རླུང་འཚུབས་ཁ་རླངས་སྤྲིན་སེར་འཁྲིགས།

ཤིན་ཏུ་འཇིགས་༼ཤིང་༽གཏུམ་པའི་ཆ་བྱེད་ཅན། སྤྱི་གཙུག་གསེར་གྱི་ཁྱུང་ཆེན་དགུ་འབུམ་ལྡིང་། སྲིད་གསུམ་མ་ལུས་ཟིལ་གྱིས་གནོན་པར་བསྒོམ། དེ་སྟེང་ཡི་གེ་ཨ་དཀར་འཕྲོ་འདུ་ལ། ཡེ་ཤེས་ལྷ་ཆེན་ཨ་ཏི་མུ་ཝེར་ནི། དཀར་གསལ་ཞལ་གཅིག་ཕྱག་གཉིས་སྐྱིལ་ཀྲུང་བཞུགས། ཞི་རྒྱན་བཅུ་གསུམ་མཛེས་པའི་ཡོངས་སུ་བརྒྱན། སེང་གླང་རྟ་འབྲུག་རྨ་བྱ་ཤང་ཤང་ཁྲི། ཉི་ཟླ་པད་མའི་བདན་ལ་ལྷན་ནེ་བཞུགས། {367}ཐུགས་ཀར་སྣ་ཚོགས་ཨཱོཾ་ཡིག་འཕྲོ་འདུ་ལས། རྫུ་འཕྲུལ་མངའ་བདག་ཀུ་བྱི་མང་ཀེ་ནི། ཞལ་གཅིག་ཕྱག་གཉིས་ག་ལྗང་གཡུ་ཡི་མདོག གཡས་པས་བོན་འཆད་གཡོན་པས་ཆགས་ཤིང་བསྣམས། ཞབས་གཉིས་བརྐྱང་བསྐུམ་སེམས་དཔའི་ཚུལ་དུ་བཞུགས། དབལ་ཆེན་ཐུགས་ལས་མུཾ་སྲུཾཿགཡས་གཡོན་འཕྲོས།། དེ་ལས་གཡས་སུ་སྒྲོལ་ཡུམ་ཨོད་སླས་མ། དམར་ནག་རལ་པ་མེ་ཤེལ་འབུམ་གྱིས་བརྒྱན། ཕྱག་གཉིས་ཁྲོ་ཕུར་དམ་ཉམས་སྙིང་ལ་འདེབས། ཞབས་གཉིས་ཁྲོར་སྟབས་རུ་སྦལ་ཁྲི་ལ་བཞེངས།། གཡོན་དུ་སྦྱོར་ཡུམ་ནེ་སླས་སྲིད་པའི་རྒྱལ།། སེར་ནག་རལ་པ་གསེར་འོད་འབར་བས་བརྒྱན། ཕྱག་ན་ཤེ་ཐུན་ཐོད་ཁྲག་ཡབ་ལ་

སྟོབས། ཞབས་ཀྱང་གར་སྟབས་དོམ་ནག་ཁྲི་ལ་མཛད།། །།དེ་ལྟར་དབལ་ཆེན་མགོན་པོ་ཡབ་ཡུམ་ལ། ཁྲོ་བཅུ་ཡབ་ཡུམ་འགུག་སྒྲོལ་སྒོ་བ་དང་། ཕོ་ཉ་མགོན་པོ་ལས་མཁན་སྤྲུལ་པའི་ཚོགས། ཉི་མའི་འོད་ཟེར་ཚུལ་དུ་རང་བཞིན་འཁོར། སྣང་ལ་དངོས་མེད་མཉམ་ལ་{368}མ་འདྲེས་ཤིང་། གསལ་ལ་འཛིན་མེད་ཡེ་ནས་ལྷུན་གྲུབ་བསྒོམ། གཉིས་པ་གཞལ་ཡས་ཁང་གསལ་གདབ་པ་ལ།། བདག་ཉིད་སྤྲུལ་སྐུ་དབལ་ཆེན་གེ་ཁོད་ཀྱི་ཐུགས་ཀ་ནས། ཡི་གེ་ཨ་ཡྃ་རྃ་བྃ་སུ་ལྔ་ཆད་པ་ལས། འོད་འཕྲོས་སྣོད་ཀྱི་གདོས་པ་བཅོམ། འཇིག་རྟེན་སྟོང་གསལ་ནམ་མཁའི་རང་བཞིན་དུ་གྱུར། བདག་ཉིད་ཞལ་ནས་ཨ་ཁང་འུར༴ ཡཾ་ཁཾ་འུར༴ ཡཾ་ཧེ་ཕྱོད༴ རཾ་ན་ཛ༴ བྃ་ཏིང་མེར༴ སུ་ཁྃ་ལྃ། ཞེས་བརྗོད་པས།། ཡིག་འབྲུ་དེ་རྣམས་ཡོངས་སུ་གྱུར་པ་ལས། ནམ་མཁའི་དཀྱིལ་འཁོར་འབྱམས་ཡས་ལ། རླུང་གི་དཀྱིལ་འཁོར་མུ་མེད་པ། མེ་ཡི་དཀྱིལ་འཁོར་ཡོངས་ལ་གསལ་བ། ཆུ་ཡི་དཀྱིལ་འཁོར་གདེངས་ཆེ་བ་ཏུ་གྱུར་པར་བསྒོམ། དེ་ལ་གསལ་གདབ་པའི་ཚིག་བཤད་ནི།། བདག་ཉིད་ལྷ་ཡི་ཐུགས་ཀ་ནས། ཡིག་འབྲུའི་འོད་ཟེར་

བདལ་ཁྱབ་འབར། སྔགས་དང་སྙིང་པོའི་འཕྲོ་འདུ་ཡིས། འབྱུང་བ་རིམ་བརྩེགས་དཀྱིལ་འཁོར་བསྒོམས། ཞེས་བྱའོ། ཡང་བདག་གི་ཐུགས་ལས་ཡི་གེ་རྃ་ཞིག་འཕྲོས་ནས་འབྱུང་ལྔའི་གདན་ལ་བབ། ངག་ཏུ༴ རཾ་མྃ་བརྟན་རང་། ཞེས་བརྗོད་པས། {369} རང་ལ་རི་རབ་ལྷུན་པོ་ལོག་བཞི་ཟུར་བརྒྱད་པ། རྒྱུ་རིན་པོ་ཆེ་སྣ་ཚོགས་ལ་གྲུབ་པའི། དེའི་ཤར་ཀང་ཀ་རི་དཀར་པོ། ལྷོ་བཻཌུརྱ་སྔོན་པོ། ནུབ་ར་ག་དམར་པོ། བྱང་ཨིན་ཌ་ལྗང་ཁུ། དབུས་ཤ་ར་སེར་པོ། ཡང་སྙིང་གཡུ་མདོག་མཐིང་ཁ། སྟེང་བདལ་ཞིང་ཁོད་སྙོམས་པ་དངས་ཤིང་ཡིད་དུ་འོང་བ་བསྐྱེད་དོ།། ཡང་བདག་གི་ཐུགས་ལས་བྲུཾ་ཁ་དོག་སྣ་ཚོགས་པ་ཅིག་འཕྲོས། རི་རབ་ཀྱི་སྟེང་དུ་གསལ་བར་བསམ། ཞེས་ནན་ནས། བྲུཾ་ནེ་རཾ་བྲུཾ། ཞེས་བརྗོད་པས། བྲུཾ་ཡོངས་སུ་གྱུར་པ་ལས། རིན་པོ་ཆེ་ཡི་གསས་མཁར་ནི། དབྱིབས་ནི་གྲུ་བཞི་ལྕགས་རི་ཟླུམ། དབལ་གྱི་མེ་འོད་ཚ་ཚ་འཁྲུག བདེ་གཤེགས་ལྷ་ཡི་ཕོ་བྲང་ཆེ། རྩེ་མོ་ཟླུམ་པོ་དབྱིངས་སུ་འཁྱིལ། ཁ་དོགས་དབྱིབས་ལེགས་བལྟ་ན་སྡུག ཡངས་ཤིང་རྒྱ་ཆེ་བཀོད་རེ་ལེགས། སྒྲུབ་དབང་དྲག་པོའི་དཀྱིལ་འཁོར་དུ། དེའི་དབུས་སུ་མཐིང་ནག་གྲུ་གསུམ་ལ། ཟླ་གམ་གསུམ་

ལ་མེ་རི་སྣ་ཚོགས་འབར། ཕྱི་རིམ་ཟླུམ་སྐོར་ཉི་ཟླའི་ར་བ་དང་། དེ་རྒྱབ་འཁོར་ལོ་ཞེས་ཁ་བསྐུར་རོ། {370}དེ་ཡི་དབུས་སུ་རིན་ཆེན་མཎྜལ་ནི། གྲུ་བཞི་སུམ་བརྩེགས་གསེར་གཡུ་ཕྱོགས་མདོག་ལ། ཕྱོགས་བཞི་ཟླ་གམ་ཕྱི་རིམ་གཡུང་དྲུང་གུར། དེ་རྒྱབ་འཁོར་ལོ་རྩིབ་བརྒྱད་མེ་རི་འཁྲིགས། གྲུ་ཆད་ཁྲག་མཚོ་བར་འཁྱམས་གློ་འབུར་གདན། སྒོ་བཞི་སྒོ་རྒྱན་ཡོངས་སུ་རྫོགས་པར་བསྐྱེད། དེ་ནས་གསལ་གདབ་པ་ནི། གཟི་བརྗིད་རི་རབ་ལྷུན་པོའི་རྩེར། བདེར་གཤེགས་སྤྲུལ་པའི་གཞལ་ཡས་ཁང་། ཁ་དོག་དབྱིབས་ལེགས་བལྟ་ན་བསྡུག ཡངས་ཤིང་རྒྱ་ཆེ་བོན་གྱི་དབྱིངས། ཕྱོགས་བཞི་རིན་ཆེན་འབར་བའི་མཛེས། ཉམས་དགའ་ཡིད་འོང་ཕུན་སུམ་ཚོགས། ཡོན་ཏན་བསམ་འདས་གྲུ་བཞིར་རྒྱས། བོན་ཉིད་དབྱིངས་ཆེན་རྩེ་མོ་ཟླུམ། བཀོད་ལེགས་བོན་གྱི་ཕོ་བྲང་བསྐྱེད།། ཅེས་བརྗོད་དོ། དེ་ནས་གདན་བསྐྱེད་དེ། གཞལ་ཡས་དེ་ཡི་དབུས་སུ་ཡི་གེ་རཾ་དང་ཀེང་ལས་འོད་འཕྲོས།། ཁམས་གསུམ་སེམས་ཅན་གཡེན་དགུ་ལྷ་སྲིན་ཐམས་ཅད་བསྒྲལ་ཞིང་རག་ཏ་ཁྲག་གི་རྒྱ་མཚོ་འཁྱིལ་བ། ཀེང་ལས་ཐོད་སྐམ་རུས་པའི་རི་བོ་བརྩེགས་པའི་སྟེང་། སྲིན་

དགུའི་མགོ་{371}བཅད་སྟག་དགུའི་ཐོད་པ་སྦག་མས་བརྩེགས་པ། དེའི་སྟེང་དུ་ཞུང་ཡང་ཁང་གི་འཕྲོ་འདུ་ལས། གསེར་གྱི་ཁྱུང་ཆེན་ལྡིང་བ་དང་། རླུང་གི་རྔ་མོང་མགོ་དགུ་དང་། བསེ་ཡི་ར་སྐྱེས་ཁམས་དཀར་གྱི་ཁྲི་འདེགས་པ། དེ་ཡི་སྟེང་སྟག་གི་འབེབ་རྩེགས་གདན་ལ། བདུད་དང་སྲིན་པོ་བྱི་ན་ཡ་ག་སྒྱིལ་ཞིང་བསྣོལ་བར་བསྐྱེད། གཞན་ཡང་ཕྱི་རོལ་ཕྱོགས་མཚམས་སྟེང་འོག་ལ། བདུད་བགེགས་བསྣོལ་བའི་ཁྲི་དང་མཁའ་ལྡིང་གཤོག་ཐོག་དང་ཞིང་ལྤགས་ཀྱི་གདན་སོགས་སོ་སོར་གསལ་བར་བསྒོམ་མོ། དེ་ལ་གསལ་གདབ་པ་ནི།། །།མེ་འོད་དབལ་གྱི་གཞལ་ཡས་སུ། ཁྲག་གི་རྒྱ་མཚོ་ཐོད་པའི་ཁྲི། གསེར་ཁྱུང་བསེ་ཡི་ར་སྐྱེས་དང་། རླུང་ནག་འཚུབ་མ་འཁྱིལ་བའི་གདན། ཏིང་འཛིན་རོལ་པའི་སྟོབས་ཀྱིས་བཏིང་། ཞེས་བརྗོད་དོ། གསུམ་པ་ལྷ་ཚོགས་བསྐྱེད་པ་ལ།། དེ་ནས་བདག་ཉིད་དབལ་ཆེན་ཡབ་ཡུམ་རྣམས། ཐུགས་རྗེ་ཐབས་ཀྱིས་རོལ་པར་མཛད་པ་ལས། ཡེ་ཤེས་གསེར་གྱི་མེ་རི་སེར་པོ་དང་། ཐུགས་གཡུ་ཡི་དུ་བ་སྔོན་པོ་{372}འཕྲོས། གཡེན་དགུ་ཚར་བཅད་འགྲོ་དྲུག་བག་ཆགས་བསྲེགས། ཡེ་ཤེས་ལྷ་ཡི་

ཐུགས་རྗེའི་བསྡུས་ནས། དཀྱིལ་འཁོར་དབུས་ཀྱི་ཁྲི་ལ་བབ་པ་ལས། ཧྲི་ཡིག་དམར་གསལ་བྱི་རུའི་མདོག་འདྲ་བ། འོད་ཟེར་འཕྲོ་འདུ་ཡོངས་སུ་གྱུར་པ་ལས།། དབལ་ཆེན༴ ཞེས་པ་ནས། གར་སྟབས་དོམ་ནག་ཁྲི་ལ་མཛད། ཡན༴ གོང་ལྟར་ལ།། དེ་ནས་གཙོ་བོ་ཡབ་ཡུམ་རོལ་པ་ལས། ཐིག་ལེ་ཡིག་འབྲུ་སོ་སོའི་གདན་ལ་བབ།། * འཁོར་ལོ་ཟླ་གམ་མདུན་རྒྱབ་གདན་བཅུ་ལ། * ཧྲིཿརཾཿཟུང་རེ་འོད་དུ་ཞུ་བ་ལས། ཁྲོ་བོ་ཡབ་ཡུམ་ཉི་ཤུ་གསལ་བར་བསྐྱེད། དེ་ཡི་གཡས་གཡོན་ཛ་རཾ་གཉིས་ལ། འགུགས་བྱེད་བཅུ་དང་སྒྲོལ་བྱེད་བཅུ་རུ་གྱུར། * ཟུར་གསུམ་རྩེ་དང་མདུན་གྱི་ཟླ་གམ་ལ། འཁོར་ལོ་རྩིབས་བརྒྱད་རྣམས་གདན་བཅུ་ལ། ཞེས་སོ། གློ་འབུར་བཞི་ལ་བྷྱོཿལས་དམག་དཔོན་བཞི། བར་འཁྱམས་གཡས་གཡོན་ཕོ་ཉ་ལས་མཁན་ཚོགས། སྒོ་བཞི་ཆ་ལས་སྒོ་བ་གྱད་ཆེན་བཞི། དེ་དག་ཀུན་ཀྱང་རང་རང་ཆ་བྱེད་ཅན། ཕྱག་མཚན་རྒྱན་ཆ་འཇིགས་རྔམས་ཞོན་{373}པ་དང་། སྤྲུལ་པ་འཁོར་ཚོགས་བསམ་ལས་འདས་པར་བསྐྱེད། དེ་ལྟར་མེ་རི་གསང་བའི་ལྷ། དབལ་ཆེན་འགྱིང་གྱད་

གཙོ་བོར་རྣམས། ཕྱི་ནང་གསང་བའི་དཀྱིལ་འཁོར་དུ། སྣང་ལ་དངོས་མེད་མེ་ལོང་གཟུགས། སྙོམས་ལ་མ་འདྲེས་གཞའ་ཚོན་འོད། གསལ་ལ་འཛིན་མེད་ཆུ་ཟླ་བཞིན། རང་བཞིན་ལྷུན་གྲུབ་ཡེ་གནས་ལ། གཟུགས་སྐུའི་ས་བོན་གསལ་གདབ་ཕྱིར། རིག་པའི་རྩལ་སྣང་བསྐུལ་བཞིན་དུ། སྐུ་མདོག་ཕྱག་མཚན་བརྗིད་འགྱིང་རྔམས། གཏུམ་པའི་ང་རོ་འཇིགས་བྱེད་ཆས། དཔའ་བའི་གར་དང་ཁྲོས་པའི་སྟབས། མཐུ་རྩལ་གཟི་བརྗིད་བྱིན་རླབས་དང་། ཆེ་ཆུང་གནམ་ས་འབྲེལ་བ་དང་། མང་ཉུང་འཇིག་རྟེན་གང་བ་མོད། འོད་ཟེར་མེ་རི་ཙོ་མར་གྱིས། འཇིག་རྟེན་ཁམས་ཀུན་སྲེགས་ནས་ཀྱང་། མ་ལུས་དབང་དུ་སྡུད་པར་བསམ། དེ་ནས་ཚིག་གིས་བསྐུལ་བ་ནི།། བོན་སྐུ་མི་དམིགས་དག་པ་ལས། རྫུ་འཕྲུལ་འགྲོ་བའི་དོན་མཛད་ཅིང་། གདུལ་བྱ་དབང་གི་སྐུར་བསྟན་པ། ཡི་གེ་ཧྲི་ཡི་{374}ཆོ་འཕྲུལ་ལས། སྤྲུལ་སྐུ་དབལ་ཆེན་གེ་ཁོད་སྐུ། ཡབ་ཡུམ་གཉིས་མེད་སྐུ་གསུམ་རྫོགས། བདུད་སྲིན་འདུལ་བའི་ཕྱག་རྒྱར་སྒོམ། ཡབ་ཡུམ་ཐབས་དང་ཤེས་རབ་ལས། སྤྲུལ་པའི་ཁྲོ་བོ་ཡབ་ཡུམ་ཚོགས། སྒོ་བ་སྲུང་མ་ལས་མཁན་དང་། ཕོ་ཉའི་དཀྱིལ་འཁོར་རྫོགས་པར་བསྐྱེད། ཅེས་གསལ་གདབ་བོ། དེ་ནས་ཡེ་ཤེས་བསྟིམ་པ་ནི། སྤྱན་འདྲེན་

གྱི་ཏིང་འཛིན་ཁོ་ནའོ། དེ་ལ་གཞན་གྱི་བསྐྱེད་རིམ་གང་དགོས་རྣམས་ནི་ཕྱག་བཞེས་ལ་གསལ། གསུམ་པ་རྗེས་སུ་རྫོགས་པའི་རིམ་པའང་དེར་ཡོད་ཅིང་ཡི་དམ་གཞན་ལ་ཡེ་ཤེས་པ་དབྱིངས་སུ་བསྐྱོད། དམ་ཚིག་སེམས་དཔའ་བདག་ལ་བསྡུ་ཟེར་བ་ཡོད་ཀྱང་འདིར་དེ་ལྟར་མིན་ཏེ། མེ་རི་གསང་བའི་ཡང་སྙིང་ལས། བསྐྱེད་པའི་ལྷ་ཚོགས་ཡེ་ནས་རང་ལ་གནས་པས་སུ། གཞན་ལ་མི་བསྐྱོད་རང་ལ་བསྟིམ། ཞེས་གསུངས་སོ། དེ་ལྟར་འདི་བསྡུས་ཏེ་རྒྱུན་གྱི་ཉམས་ལེན་ནམ། བསྒྲུབ་པ་སོགས་ལ་རྒྱས་པ་མ་ལྕོགས་ཚེ་སྟབས་བདེ་རུ་བྱས་པའོ།། གཞན་བདག་མདུན་ཕྱི་ནང་གསང་བའི་ལུགས་སོགས་རྒྱས་བསྡུས་ཅི་རིགས། གླིང་བཀྲ་ཤིས་རྒྱལ་མཚན་དང་སྒོ་བརྩོན་འགྲུས་འོད་ཟེར་གྱིས་མཛད་པ་ལ་བལྟའོ། མར་ལྷ་ཚོགས་ཀྱང་གནས་ལུགས་རང་རྒྱུད་ལ་ལེགས་པར་འཇག་ནས་བསྡུས་ཀྱང་མ་ཆོག་པ་མེད་དོ། སེམས་ཀྱི་རྫུ་འཕྲུལ་སྐད་གཅིག་ལའང་སྟོང་གསུམ་གསལ་ནུས་པས་སོ། {375} དེ་ལྟར་མིན་ན་རྒྱས་ཀྱང་ལྷག་པ་མི་སྣང་སྟེ། སྨྱོས་ཆུ་འཐུང་བའི་གཏམ་ལྟར་ལ་ཁ་ལྕེ་ངལ་བ་ལས་མེད་དེ། ཨེ་མ་བོན་མཆོག་གསས་མཁར་སྒོ་དགུ་ལས། མེ་རི་གྱད་ཕུར་ཕྲིན་ལས་རྒྱུད་ཆེན་པོ། གཡུང་དྲུང་བསྟན་པའི་སྲོག་ཤིང་ཉག་གཅིག་ལ། འདི་ཕྱི་ཀུན་ཏུ་སྤྱོད་པའི་སྐལ་ལྡན་ཤོག ཅེས་མེ་རི་གྱད་ཕུར་གྱི་མངོན་རྟོགས་ཉུང་འདུས་འདི། སྤྱང་བོན་གཡུང་དྲུང་བསྟན་

རྒྱལ་གྱིས། སྔར་གྱི་མངོན་རྟོགས་འདི་རྣམས་ལས་ཉུང་ཞིང་ཚིག